ลดหย่อน/ยกเว้นภาษีเงินได้บุคคลธรรมดาปีภาษี 2555 (ตอน1)
การคำนวณภาษีเงินได้บุคคลธรรมดาประจำปีภาษี 2555 มีรายการลดหย่อนและยกเว้นภาษีเงินได้หลายรายการ ผู้มีเงินได้ที่ยื่นแบบเสียภาษีควรระมัดระวังการใช้สิทธิต่างๆ ว่าเป็นไปตามเงื่อนไขที่กฎหมายกำหนดหรือไม่ หากใช้สิทธิไม่ถูกต้อง อาจเสียทั้งเวลาและค่าใช้จ่ายได้
15 ก.พ. 2556

การคำนวณภาษีเงินได้บุคคลธรรมดาประจำปีภาษี 2555 มีรายการลดหย่อนและยกเว้นภาษีเงินได้หลายรายการ ผู้มีเงินได้ที่ยื่นแบบเสียภาษีควรระมัดระวังการใช้สิทธิต่างๆ ว่าเป็นไปตามเงื่อนไขที่กฎหมายกำหนดหรือไม่ หากใช้สิทธิไม่ถูกต้อง อาจเสียทั้งเวลาและค่าใช้จ่ายได้
บทบัญญัติตามมาตรา 47 แห่งประมวลรัษฎากร จะเป็นรายการลดหย่อนทั้งหมด แต่ได้มีการออกพระราชกฤษฎีกาหรือกฎกระทรวงเพื่อยกเว้นภาษีบางรายการ การใช้สิทธิยกเว้นภาษีบางรายการต้องระบุรายการในแบบแสดงรายการภาษีหรือใบแนบแบบแสดงรายการภาษี (ภ.ง.ด. 90 และ ภ.ง.ด. 91)
เนื่องจากมีการปรับปรุงแก้ไขกฎหมายเกี่ยวกับการยื่นรายการและเสียภาษีของสามีและภรรยาที่มีเงินได้พึงประเมินทั้งคู่ รายการลดหย่อนบางรายการจะใช้สิทธิได้มากกว่าเดิมสำหรับการคำนวณภาษีเงินได้บุคคลธรรมดาปีภาษี 2555
รายการลดหย่อนและยกเว้นภาษี สรุปได้ดังนี้
ผู้มีเงินได้พึงประเมิน หักลดหย่อนได้ 3 หมื่นบาท กรณีผู้มีเงินได้ฯ ตายระหว่างปีภาษี ให้ถือเสมือนผู้ตายมีชีวิตอยู่ หักลดหย่อนได้ 3 หมื่นบาท
คู่สมรสที่ไม่มีเงินได้พึงประเมิน คู่สมรสที่มีเงินได้พึงประเมินสามารถนำคู่สมรสที่ไม่มีเงินได้พึงประเมินมาหักลดหย่อนได้ 3 หมื่นบาท ไม่ว่าจะอยู่ด้วยกันครบปีภาษีหรือไม่ก็ตาม
บุตรของผู้มีเงินได้พึงประเมิน ผู้มีเงินได้พึงประเมินสามารถนำบุตรมาหักลดหย่อนได้คนละ 1.5 หมื่นบาท ไม่เกิน 3 คน สำหรับบุตรที่ศึกษาในประเทศไทย สามารถนำมาหักลดหย่อนการศึกษาได้อีกคนละ 2,000 บาท กรณีสามีและภรรยามีเงินได้ฯ ทั้งคู่ สามีและภรรยาต่างฝ่ายต่างนำบุตรมาหักลดหย่อนได้เต็มจำนวน (ตัวอย่าง สามีและภรรยา มีบุตร 1 คน ศึกษาชั้นประถมในประเทศ สามีนำบุตรมาหักได้ 1.7 หมื่นบาท ภรรยานำบุตรมาหักได้ 1.7 หมื่นบาทเช่นเดียวกัน)
ค่าอุปการะเลี้ยงดูบิดามารดา ผู้มีเงินได้พึงประเมินสามารถหักลดหย่อนค่าอุปการะเลี้ยงดูบิดามารดาของตน บิดามารดาของคู่สมรสที่ไม่มีเงินได้ฯ นำมาหักได้อีกคนละ 3 หมื่นบาท เงื่อนไข บิดามารดาต้องมีอายุ 60 ปีขึ้นไปและไม่มีเงินได้พึงประเมินเกิน 3 หมื่นบาทในปีภาษี ไม่ว่าจะเป็นเงินได้พึงประเมินประเภทใดก็ตาม ผู้มีเงินได้ฯ ที่ใช้สิทธิต้องมีหนังสือรับรองการหักลดหย่อนค่าอุปการะเลี้ยงดูบิดามารดาโดยบิดามารดาต้องระบุชื่อ นามสกุล เลขบัตรประจำตัวประชาชนและที่อยู่ของบุตร (ผู้มีเงินได้พึงประเมิน) พร้อมลงลายมือชื่อบิดามารดา กรณีบุตรหลายคน บุตรควรตกลงกันก่อนว่าบุตรคนใดเป็นผู้ใช้สิทธิ เพื่อป้องกันปัญหาการใช้สิทธิซ้ำ
ค่าอุปการะเลี้ยงดูผู้พิการหรือผู้ทุพพลภาพ ผู้มีเงินได้พึงประเมินสามารถหักลดหย่อนค่าอุปการะเลี้ยงดูผู้พิการหรือผู้ทุพพลภาพที่เป็นบิดามารดา คู่สมรส บุตร ของผู้มีเงินได้ฯ หรือบุคคลอื่นที่ผู้มีเงินได้ฯ อุปการะเลี้ยงดู หักลดหย่อนได้คนละ 6 หมื่นบาท ทั้งนี้ ผู้พิการต้องมีบัตรประจำตัวผู้พิการ ผู้ทุพพลภาพต้องมีใบรับรองจากแพทย์
เงินสมทบกองทุนประกันสังคม ผู้มีเงินได้พึงประเมินสามารถนำมาหักลดหย่อนได้เท่าที่จ่ายจริง แต่ไม่เกินตามกฎหมายว่าด้วยการประกันสังคม คู่สมรสที่ไม่มีเงินได้ฯ สามารถนำมาหักลดหย่อนได้เช่นเดียวกัน
ลดหย่อนเงินบริจาค ผู้มีเงินได้พึงประเมินสามารถนำเงินบริจาคมาหักลดหย่อนได้เท่าจำนวนที่บริจาค แต่ไม่เกิน 10% ของเงินได้สุทธิ เป็นเงินที่บริจาคแก่สถานพยาบาลและสถานศึกษาของทางราชการ หรือเงินที่บริจาคเป็นสาธารณประโยชน์แก่องค์การหรือสถานสาธารณกุศล หรือแก่สถานพยาบาล และสถานศึกษาอื่นตามที่รัฐมนตรีว่าการกระทรวงการคลังประกาศกำหนด 
สัปดาห์หน้าเป็นเรื่องเกี่ยวกับรายการลดหย่อนและยกเว้นภาษี ว่ายังมีอะไรอีกบ้าง สวัสดีครับ